Авимимус. Үлэг гүрвэл, шувуу хоёрын эволюци хөгжлийг нэг чиглэлтэйгээр авч үзэх үү, эсвэл тэдгээр нь өөр хоорондоо ямар ч ойр дөт хамааралгүй гэж үзэх үү гэдэг бол амьтны аймгийн тодорхой бүлгүүдийн үүсэл хөгжлийг зөвөөр шийдвэрлэх цогцолбор асуудлын нэг юм. Монгол орон дахь цэрдийн галавын тунамал хурдсаас анх олдсон Авимимусийн төрлийн амьтан бол хэдийгээр динозавр болох нь баттай боловч шувууны олон шинжийг агуулсан, ялангуяа урд мөчиндөө далавчны эх үүсвэр болох өдний гуурстай байсан төдийгүй яваандаа урд шуу, сарвууны шивнүүр яснууд нь шувуутай адил болж хөгжсөн байна гэж зөвлөлтийн судлаач С. М. Курзанов үзэж байна.